**FLOMSKADER I BOLIGHUS – TILTAK OG SMITTEVERN**

**Strakstiltak og forsikring**

Har boligen fått skader etter flommen bør det gjennomføres tiltak så raskt som mulig for å hindre muggvekst og redusere andre skader.

Kreves skaden dekket av forsikring må det ikke startes opprydding eller utbedring før det er gitt klarsignal fra forsikringsselskapet. Men gjør det som er mulig for å begrense skaden ved å fjerne vann og åpne for uttørking.

Dokumenter skadetilstanden ved å fotografere flater og gjenstander. Det er også lurt å notere hva som blir gjort og observert ved utbedringene.

**Smitterisiko - verneutstyr**

Flomvannet som har kommet inn i bygningen kan være forurenset av kloakk eller gjødsel som inneholder smittestoffer. Det bør benyttes egnet verneutstyr (gummistøvler, gummihansker og gjerne briller) ved registrering, rydding og reingjøring.

For å hindre smitte må man være forsiktig slik at ikke flomvannet eller forurenset redskap, hansker mv. kommer i kontakt med ansiktet eller åpne sår.

La ikke små barn eller kjæledyr leke i forurensete hus og hager eller med leketøy som er forurenset av flomvann. Barn putter ofte skitne fingre i munnen.

**Opprydding, reingjøring og tørking**

Kast mat som er forurenset av flommen. Glass og bokser som ikke er åpnet kan brukes etter vask og desinfisering av overflaten.

Kast forurensede gjenstander som ikke kan vaskes, som madrasser, tepper, dyner mv.

Utstyr og inventar som ikke må kastes bør raskt flyttes til lokale med kontrollert og tørt klima.

Kledninger og overflater som skal beholdes reingjøres grundig med vanlige vaskemidler. Bruk klor i vannet på spesielt skitne steder, i kjøkken og på andre flater som kan komme i kontakt med mat. Vær varsom ved bruk av klorholdig vann og sørg for god utlufting.

Ved uttørking bør det sørges for god utlufting, avfukter kan gjerne brukes. Økes temperaturen bør ventilasjonen være meget god. Kombinasjonen av høy temperatur og stående vann kan føre til muggskader i løpet av få dager.

**Hvilke materialer må fjernes – hva kan brukes**

Stor risiko for utvikling av muggsopp gjør det vanligvis nødvendig å rive og kassere kledningsplater og overflatebelegg samt isolasjonen i hulrommene i de områdene som har vært våte. Slik blir det også mulig å tørke ut konstruksjonene raskest mulig.

Bindingsverk og bjelkelag kan som regel stå igjen. Vanligvis gjelder det samme for mur- og betongkonstruksjoner.